Vladimir Maslaçenko

Vladimir Nikitoviç Maslaçenko (; ) — məşhur sovet futbolçusu, milliyətcə ukraynalıdır. SSRİ əməkdar idman ustasıdır (1969). Qapıçı mövqeyində çıxış edib, 1950-ci illərin sonu 1960-cı illərin ilk yarısında SSRİ-nin ən yaxşı qapıçılarından biri olub. Futbolçu karyerasını başa vurduqdan sonra SSRİ-nin, sonralar isə Rusiyanın ən görkəmli idman şərhçilərindən birinə çevrilib. Moskva şəhərində yaşayırdı. Ailəli idi. Bir oğlu və iki qız nəvəsi var idi. Nəvəsi Yulya Maslaçenko hal-hazırda Rusiyanın NTV Sport (НТВ Спорт) televiziya kanalında idman jurnalisti kimi çalışır.

 Futbol 
1951-ci ildə "Stroitel"-in gənclər komandasına qəbul olunub. 1953-cü ildə Krivoy-Roqun "Spartak" komandasına keçib. 1955-ci ildə Dnepropetrovskun "Metallurq" klubuna dəvət olunub. 1956-cı ildə Moskva "Lokomotiv"-inə keçib və 1957-ci ildə bu komandanın heyətində SSRİ Kubokunun qalibi olub. 1962-ci ildə Vladimir Maslaçenko Moskvanın "Spartak" komandasına keçib və 1969-cu ilə qədər onun heyətində çıxış edib. 1966-cı ildən "Spartak"ın kapitanı olub.

Çıxış etdiyi illər ərzində Vladimir Maslaçenko SSRİ çempionatında 315 oyun keçirib ki, bunlardan 196-sı "Spartak"-ın (Moskva) heyətində olub. SSRİ çempionu (1962-ci il), SSRİ Kubokunun üçqat qalibi (1957, 1963 və 1965), SSRİ birinciliyinin üçqat gümüş mükafatçısı titullarına sahib olub.

1957-ci ildə SSRİ yığmasının heyətinə daxil edilib, 1958-ci ilin Dünya çempionatında və 1962-ci il Dünya çempionatının seçmə oyunlarında və final mərhələsində milli komandanın qapısını qoruyub. Sovet yığmasının qalib gəldiyi 1960-cı il Avropa çempionatında yığmanın heyətində yer alıb. SSRİ yığma komandasının heyətində səkkiz rəsmi və iyirmi yoldaşlıq matçında iştirak edib.

100-dən çox rəsmi oyunda qapısından top buraxmayan qapıçılardan ibarət "Lev Yaşin klubu"nun üzvü olub. 1961-ci ildə "İlin qapıçısı" adına layiq görülüb.

SSRİ əməkdar idman ustasıdır (1969).

 Televiziya 
1970-ci ildə karyerasını bitirdikdən sonra o idman jurnalistikası sahəsində çalışmağa başlayıb.
Şərh etdiyi ən məşhur oyunlar 1988-ci il Olimpiya oyunlarının finalı SSRİ — Braziliya, 1998–1999 mövsümü Çempionlar liqasının finalı Mançester Yunayted — Bavariya, 2004–2005 mövsümü Çempionlar liqasının finalı Milan — Liverpuldur. V. Maslaçenkonun bu oyunlardakı şərhi Rusiyada futbol şərhçiliyinin klassikası hesab edilir.
Ölümünə qədər "NTV-Plyus Futbol" telekanalında şərhçi işləyirdi.
Son şərh etdiyi oyun 14 noyabr 2010-cu ildə İtaliya çempionatı Seria A-nın 12-ci turu çərçivəsində oynanılmış İnter — Milan derbisidir.

 Ölümü 
Vladimir Nikitoviç Maslaçenko 28 noyabr 2010-cu il tarixdə ürək çatışmazlığından vəfat edib. Onun xatirəsi 2010-cu il Rusiya çempionatının 30-cu turunun bütün oyunlarının başlamasından əvvəl bir dəqiqəlik sükutla yad edilib.

 İstinadlar 

 Xarici keçidlər 
 Məşhur futbol şərhçisi reanimasiyada 
 Rus futbol kommentatoru dünyasını dəyişdi

Kateqoriya:SSRİ futbolçuları
Kateqoriya:Spartak Moskva FK oyunçuları
Kateqoriya:SSRİ milli futbol komandasının oyunçuları
Kateqoriya:Lokomotiv Moskva FK oyunçuları
Kateqoriya:UEFA Avropa Çempionatının qalib oyunçuları
Kateqoriya:Rusiya jurnalistləri
Kateqoriya:Futbol qapıçıları
Kateqoriya:UEFA Avropa Çempionatının qalib oyunçuları
Kateqoriya:Ukraynanın kişi futbolçuları
Kateqoriya:1962 FİFA Dünya Kuboku oyunçuları
Kateqoriya:1962 FİFA Dünya Kuboku oyunçuları
Kateqoriya:SSRİ Yüksək Liqası oyunçuları
Kateqoriya:1960 UEFA Millətlər Kuboku oyunçuları
Kateqoriya:SSRİ-nin televiziya aparıcıları
Kateqoriya:1958 FİFA Dünya Kuboku oyunçuları
Kateqoriya:Dnepr FK oyunçuları
Kateqoriya:Rusiyanın televiziya aparıcıları
Kateqoriya:Futbol şərhçiləri
Kateqoriya:Futbol jurnalistləri